Ingen hviletid til stressede bybuschauffører | TV 2 Fyn
Ingen hviletid til stressede bybuschauffører
Selvom de kører op mod otte timer i træk uden hvilepauser, så skal buschauffører ikke regne med flere pauser. Justitsministeren afviser nemlig de Radikales krav om at indføre hviletidsbestemmelser, som man kender det fra lastbilchauffører.
Bybuschaufførerne får ikke flere pauser. Lene Espersen afviser krav om at indføre hviletidsbestemmelser.
05. jul 2006, kl. 12:30 Opdateret: 05. jul 2006, kl. 12:47 Bemærk: Artiklen er mere end 30 dage gammel
Frygt for passagernes sikkerhed
Gennem den seneste uge har TV 2/FYN fortalt, hvordan bybuschauffører kører i op mod otte timer i træk uden at holde pauser. Det mente chaufførerne og deres tillidsmand kunne få store konsekvenser for passagernes sikkerhed.
Derfor gik det radikale folketingsmedlem Elisabeth Geday til Justitsministeren og Beskæftigelsesministeren for at få ændret på reglerne. Men Lene Espersen afviser blankt at lade buschauffører omfatte af samme hvile- og pauseregler som lastbilchauffører. Det skriver Nyhedsbrevet 3F.
Rejser sagen over for regeringen
Ministrene mener, at pauseregler for buschauffører er noget arbejdsgivere og fagforeninger må aftale regler for.
Det svar er Elisabeth Geday absolut ikke tilfreds med. Hun vil efter sommerferien rejse sagen over for regeringen.
- Der er intet til hinder for lovgivning. Som ansvarlige politikere kan vi ikke blive ved med at se på, at busbranchen producerer førtidspensionister på samlebånd, fordi arbejdsmiljøet er elendigt, siger hun til Nyhedsbrevet 3F.